ORDE do 29 de setembro de 2011 pola que se regulan as operacións de cerramento do exercicio de 2011.
Consellería de Facenda — III. Outras disposicións — 30/09/2011

O artigo 47 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, establece que o exercicio orzamentario coincidirá co ano natural e que a el se imputarán os dereitos liquidados no seu transcurso, calquera que sexa o período a que correspondan, e as obrigas recoñecidas ata o 31 de decembro do correspondente exercicio, como consecuencia de adquisicións, obras, subministracións, prestacións de servizos ou outro tipo de gastos realizados con cargo aos créditos respectivos dentro do correspondente ano natural.
Na presente orde procédese a regular os prazos e os procedementos para a realización das operacións contables de cerramento da contabilidade dos gastos e dos ingresos públicos do ano 2011.
Por iso, e en virtude das competencias atribuídas polo artigo 110 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro,
Artigo 1.
Ámbito de aplicación
.
Esta orde será de aplicación:
a) Á Administración xeral da Xunta de Galicia.
b) Aos organismos autónomos.
c) Ás axencias públicas autonómicas.
d) Ás sociedades mercantís públicas autonómicas, ás cales se lles aplicará o previsto nos artigos 17 e 18 desta orde.
e) Ao resto de entidades instrumentais do sector público autonómico reguladas na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, ás cales se lles aplicará o previsto no artigo 17 desta orde.
f) Ás entidades que non figuren en ningún dos puntos anteriores e que, en virtude do previsto no artigo 2 da Lei estatal 18/2001, xeral de estabilidade orzamentaria, formen parte do sector administracións públicas, ás cales se lles aplicará o previsto no artigo 17 desta orde.
Artigo 2.
Sinalamento de haberes no mes de decembro
.
2.1. As nóminas elaboradas polo CIXTEC para a percepción de haberes activos e da paga extraordinaria do mes de decembro quedarán confeccionadas o día 14 do dito mes e remitiranse o día 15 ás intervencións delegadas, que procederán á súa fiscalización e á tramitación dos documentos contables correspondentes antes do día 20 do mesmo mes; para isto, os partes do mes de decembro deberán recibirse no dito centro antes do día 3 de decembro.
2.2. Os haberes activos e as pagas extraordinarias correspondentes ao mes de decembro satisfaranse conxuntamente a partir do día 21 do mesmo mes.
Artigo 3.
Modificacións orzamentarias
.
3.1. Os expedientes de modificacións orzamentarias terán como data límite de entrada na Dirección Xeral de Orzamentos o día 30 de setembro de 2011.
3.2. O prazo previsto no punto anterior deste artigo non será aplicable nas modificacións que afecten créditos do capítulo I, Gastos de persoal, e as seccións 01, 02, 03, 21, 22 e 23 do orzamento de gastos.
3.3. Os expedientes de modificacións orzamentarias deberán estar completos. En ningún caso se admitirán expedientes non enviados en tempo e forma.
Artigo 4.
Recepción e tramitación de documentos contables.
4.1. Os documentos contables con cargo aos créditos dos capítulos II e IV terán como datas límite de entrada nas oficinas contables das intervencións delegadas e territoriais, correspondentes a cada centro xestor, as seguintes:
a) O día 30 de setembro: documentos en fase RC para A, documentos A e documentos AD de exercicios correntes e futuros e documentos contables ADOK de exercicio corrente.
b) O día 14 de outubro: documentos contables D de exercicios correntes e futuros e documentos DOK.
c) O día 30 de decembro: resto de documentos contables.
Excepcionalmente, naquelas obrigas dos capítulo II e IV xeradas polo cumprimento de prestacións ou servizos continuados e de devengo periódico nas cales non sexa posible a determinación exacta do seu importe antes do 30 de decembro e co obxecto da súa correcta imputación ao exercicio de 2011, admitirase a entrada dos documentos contables OK nas intervencións con data límite do 13 de xaneiro do 2012.
4.2. Os documentos contables con cargo aos créditos dos capítulos VI e VII terán como datas límite de entrada nas oficinas contables das intervencións delegadas e territoriais, correspondentes a cada centro xestor, as seguintes:
a) O día 30 de setembro: documentos en fase RC para A, documentos A, documentos D e documentos AD de exercicios correntes e futuros e documentos DOK e ADOK de exercicio corrente.
b) O día 30 de decembro: resto de documentos contables.
4.3. Quedarán exceptuados do disposto nos apartados 4.1 e 4.2:
a) Os gastos que correspondan a expedientes que veñan impostos por imperativo legal.
b) As achegas financiadas con cargo ao capítulo IV previstas no Plan de Financiamento do Sistema Universitario de Galicia.
c) Os expedientes de gasto con cargo ás partidas correspondentes á dependencia, renda de integración, pensións non contributivas e axudas de emerxencia social.
d) Os expedientes de gasto correspondentes a comedores escolares, transporte escolar, gastos de funcionamento dos centros e subvencións a centros concertados.
e) Os expedientes correspondentes a farmacia hospitalaria e receitas médicas.
f) Os expedientes de gasto correspondentes á asistencia xurídica gratuíta.
g) Os expedientes financiados polo Feaga e polo Feader.
h) Os documentos en fase RC para A, documentos A, documentos D e documentos AD con cargo aos créditos do capítulo IV financiados por transferencias finalistas do Estado.
i) Os documentos contables necesarios para reaxustar as anualidades dando cumprimento ao disposto no número 1 do artigo 12 desta orde.
j) Os gastos correspondentes as seccións 01, 02 e 21 do orzamento de gastos.
A data límite de entrada nas intervencións delegadas e territoriais para estes expedientes será o 30 de decembro.
4.4. Os documentos contables relativos a expedientes de tramitación anticipada terán como data límite de entrada o día 30 de novembro, agás cando se trate de expedientes financiados exclusivamente con fondos propios da comunidade autónoma, que precisarán para a súa tramitación da autorización da Intervención Xeral prevista na disposición adicional segunda desta orde.
4.5. Os documentos contables relativos aos capítulos III, VIII e IX e os do capítulo I non incluídos no artigo 2 desta orde terán como data límite de entrada o 30 de decembro.
4.6. Nos organismos autónomos non suxeitos a fiscalización previa e nas axencias públicas autonómicas, as datas a que fan referencia os puntos anteriores entenderanse referidas ao momento da contabilización dos expedientes pola oficina contable da dita entidade.
Artigo 5.
Xustificación das operacións
.
5.1. Os documentos e expedientes a que se refire o artigo 4 deberán remitirse ás intervencións acompañados da totalidade da documentación que preceptúe a normativa que hai que aplicar en cada caso e que acredite a necesidade de contabilizar a operación con cargo ao orzamento do ano 2011.
No suposto de remisión de documentos contables que incumpran o anteriormente sinalado, a intervención delegada procederá á súa devolución ao órgano xestor sen contabilizar, e absterase de os contabilizar no caso de que volvan ter entrada unha vez transcorrida a data límite establecida.
As intervencións delegadas e territoriais velarán moi especialmente polo cumprimento desta norma.
5.2. En particular, aplicaranse as seguintes normas:
a) Nos expedientes plurianuais de contratos de obras, servizos e subministracións, e de subvencións e convenios, comprobarase por parte da Intervención que a imputación ao exercicio de 2011 se realice pola parte que proceda, segundo o programa de traballo ou o plan de investimentos.
b) Aboamentos á conta por operacións preparatorias dos contratos: serán excepcionais os aboamentos de anticipos ás empresas adxudicatarias dos contratos, debendo xustificarse por parte do órgano de contratación a súa necesidade de acordo co programa de execución do investimento. No caso de que o aboamento á conta for de importe superior aos 200.000 euros, o órgano de contratación deberá solicitar representante da Intervención para realizar a comprobación material coa antelación suficiente de acordo co previsto no artigo seguinte.
Artigo 6.
Actos de recepción.
Para os efectos de realizar as comprobacións materiais de aplicación dos fondos públicos en datas compatibles co cerramento do exercicio contable, as solicitudes de designación de representante deberán recibirse na Intervención antes do 15 de decembro de 2011.
Artigo 7.
Tramitación de obrigas recoñecidas.
A tramitación de expedientes que impliquen o recoñecemento de obrigas realizarase conxuntamente coa correspondente proposta de pagamento. Os interventores delegados e territoriais velarán especialmente polo cumprimento deste artigo.
Artigo 8.
Pagamentos a xustificar.
8.1. A data límite de entrada nas intervencións delegadas e territoriais dos documentos con fase OK a xustificar será o 13 de decembro e a data límite para que as intervencións delegadas e territoriais os tramiten á Dirección Xeral de Política Financeira e Tesouro será o día 16 de decembro.
8.2. As cantidades libradas a xustificar só poderán atender as obrigas adquiridas en 2011, debendo reintegrar ao Tesouro da Comunidade Autónoma os importes non aplicados e presentar as contas xustificativas e os documentos contables de formalización dentro do mes de xaneiro de 2012.
Artigo 9.
Tramitación e pagamento de mandamentos nos últimos días do mes de decembro.
9.1. O último día do exercicio de 2011 en que a Tesouraría da Dirección Xeral de Política Financeira e Tesouro poderá satisfacer pagamentos será o 30 de decembro.
9.2. Ata que as intervencións delegadas e territoriais deixen de tramitar propostas de pagamento con imputación ao exercicio de 2011, manterase aberta a contabilidade de recepción de tales propostas.
9.3. As ditas dependencias reiniciarán o pagamento dos libramentos pendentes de satisfacer o primeiro día hábil do mes de xaneiro de 2012.
Artigo 10.
Contabilidade financeira.
A información derivada da contabilidade financeira da Administración xeral deberá conter en dobre columna os resultados correspondentes ao cerramento tanto do exercicio de 2011 como de 2010.
A medida que se dispoña da valoración daquelas partidas de inmobilizado non incluídas na conta de patrimonio, que forma parte integrante da conta xeral, procederase á súa contabilización con aboamento á conta 100, Patrimonio.
Mentres non se establezan os coeficientes de amortización, utilizarase o 2% para inmobles e o 10% para o restante inmobilizado amortizable.
Artigo 11.
Ingresos procedentes de dereitos liquidados.
Os interventores territoriais coidarán moi especialmente do cumprimento do disposto no artigo 80 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, polo que respecta aos dereitos liquidados que non sexan exixibles no momento do cerramento do exercicio orzamentario en virtude do aprazamento, fraccionamento, moratoria ou cando o prazo legal para realizar o ingreso en período voluntario exceda o 31 de decembro.
Artigo 12.
Operacións de fin de exercicio
.
12.1. Con anterioridade ao cerramento do exercicio, os centros xestores procederán á anulación dos saldos de documentos en fase D que non representen compromisos con terceiros. Tamén deberán axustar os saldos de compromiso coa realidade mediante os oportunos reaxustes de anualidades.
12.2. Unha vez realizadas estas operacións, os centros xestores remitirán á Intervención Xeral da Comunidade Autónoma o anexo que figura ao final desta orde, no cal se comunicará o cerramento do exercicio e a autorización para a anulación dos saldos existentes nas fases A e RC.
12.3. Os créditos que o último día do exercicio non estean afectados ao cumprimento de obrigas xa recoñecidas quedarán anulados de pleno dereito, de conformidade co disposto no artigo 59.1.º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
12.4. Como consecuencia do anterior, o último día do exercicio procederase á anulación, para todas e cada unha das aplicacións orzamentarias, dos saldos de autorizacións, así como das retencións de crédito existentes.
12.5. Analogamente, na agrupación de exercicios futuros anularanse os saldos de autorización e os de créditos retidos.
12.6. Todas estas anulacións serán realizadas de oficio pola Subdirección Xeral de Contabilidade.
Artigo 13.
Relación de acredores orzamentarios
.
Co obxecto de que á fin do exercicio queden regularizados os saldos de obrigas de exercicios pechados, a Intervención Xeral da Comunidade Autónoma remitirá aos distintos centros xestores do orzamento de gastos a relación de acredores.
Os centros xestores xustificarán, antes do día 13 de xaneiro de 2012, aqueles saldos que se correspondan coa existencia dunha obriga real. No caso de que non quede acreditada a dita circunstancia, a Intervención Xeral da Comunidade Autónoma procederá a dar de baixa en conta estes saldos.
Artigo 14.
Propostas de pagamento pendentes de realización.
A Dirección Xeral de Política Financeira e Tesouro revisará as propostas de pagamento pendentes con antigüidade igual ou superior a un ano, indicando á Intervención Xeral da Comunidade Autónoma, antes do día 13 de xaneiro de 2012, aquelas cuxo pagamento non sexa procedente, ben por prescrición ou por calquera outra causa, para a súa anulación.
Artigo 15.
Relacións de debedores orzamentarios e de debedores e acredores extraorzamentarios.
As intervencións delegadas e territoriais e as oficinas contables con competencias en materia de contabilidade de ingresos formarán relacións de debedores orzamentarios e de debedores e acredores extraorzamentarios, xustificativas dos saldos contables pendentes de ingreso ou pagamento, respectivamente, debidamente conciliadas cos saldos contables.
Estas relacións remitiranse á Intervención Xeral da Comunidade Autónoma, que adoptará as medidas necesarias para a depuración dos saldos contables afectados.
Artigo 16.
Imputación de gastos ao exercicio de 2012.
Unha vez finalizadas as operacións recollidas nos números 1, 2 e 3 do artigo 12, os centros xestores comunicarán á Intervención Xeral da Comunidade Autónoma, con data límite do 13 de xaneiro, as obrigas derivadas de gastos efectivamente realizados ou de bens e servizos efectivamente recibidos que non alcanzasen a fase contable O no orzamento de 2011 cuxa imputación se pretenda, e con indicación dos motivos que impediron a súa correcta imputación no dito exercicio.
Artigo 17.
Información da liquidación provisional das entidades integradas no sector público
.
As entidades previstas nas alíneas d), e) e f) do artigo 1 desta orde remitirán á Intervención Xeral da Comunidade Autónoma, antes do día 27 de xaneiro, a información contable anual nos modelos normalizados aprobados para tal efecto por acordo do Consello de Política Fiscal e Financeira do 10 de abril de 2003.
Artigo 18.
Elaboración da conta das sociedades públicas.
As sociedades mercantís públicas autonómicas procederán ao cerramento da contabilidade do exercicio de 2011 coa antelación suficiente para garantir que as súas contas estean formuladas antes do día 31 de marzo de 2012.
Artigo 19.
Cerramento do exercicio de 2011 e apertura do exercicio de 2012.
19.1. Sen prexuízo do disposto en normas especiais contidas nesta orde, o día 20 de xaneiro de 2012 pecharase a contabilidade do exercicio de 2011.
19.2. Unha vez pechado o exercicio de 2011, procederase ao traspaso ao exercicio de 2012 dos expedientes procedentes de exercicios anteriores. Non obstante, naqueles casos de urxente e inaprazable necesidade, o órgano xestor poderá solicitar o traspaso de determinados expedientes con anterioridade ao peche da contabilidade do exercicio de 2011, debendo incluírse no expediente a certificación acreditativa do órgano xestor de existencia de crédito adecuado e suficiente que financie todos aqueles expedientes derivados do traspaso.
O traspaso realizarase de acordo coa seguinte orde de prelación:
a) Anualidades de 2012 e futuros consecuencia de compromisos plurianuais contraídos en exercicios anteriores. A data límite para realizar o dito traspaso será o día 27 de xaneiro de 2012.
b) Expedientes que acadasen en 2011 a fase de compromiso, polo importe polo cal non se recoñecese a obriga. A data límite para realizar o traspaso destes expedientes será o día 3 de febreiro de 2012.
c) Compromisos, autorizacións e retencións de crédito correspondentes a expedientes de tramitación anticipada. A data límite para realizar o dito traspaso será o día 10 de febreiro de 2012.
19.3. No caso de que non sexa posible a tramitación dos expedientes do traspaso por non existir crédito adecuado e suficiente no exercicio de 2012 ou ben saldo nos límites de compromisos futuros, deberá remitirse ás intervencións antes do 27 de xaneiro a documentación acreditativa do inicio da tramitación do oportuno expediente para incrementar ou ben o crédito no exercicio de 2012, ou ben o saldo nos límites de compromisos futuros.
19.4. As incorporacións de créditos reguladas no artigo 71 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e que, de conformidade co disposto na Orde do 20 de decembro de 2007 pola que se regula o procedemento para a incorporación automática de remanentes procedentes de exercicios anteriores, poidan realizarse de xeito automático, realizaranse con data límite do 27 de xaneiro de 2012. No caso de non se realizar de xeito automático, os órganos xestores deberán tramitar o oportuno expediente de modificación orzamentaria dentro da mesma data.
19.5. Cando os expedientes que se vaian traspasar ao exercicio de 2012 se correspondan con créditos desconcentrados, o centro xestor procederá á desconcentración do crédito necesario para a súa contabilización.
19.6. As intervencións delegadas e territoriais contabilizarán de oficio as operacións do traspaso. No caso de que non proceda a contabilización dalgún destes expedientes, o órgano xestor tramitará as correspondentes operacións de anulación.
19.7. Naqueles casos de urxente e inaprazable necesidade, o órgano xestor poderá solicitar a tramitación dun expediente novo con cargo ao orzamento do ano 2012 con anterioridade ao remate das operacións de traspaso ao exercicio de 2012 dos expedientes procedentes de exercicios anteriores, debendo incluírse no expediente a certificación acreditativa do órgano xestor de existencia de crédito adecuado e suficiente que financie tanto o novo expediente como aqueles expedientes derivados do traspaso que estiveren pendentes de contabilizar.
19.8. Con data do 17 de febreiro de 2012 as intervencións delegadas e territoriais remitirán á Intervención Xeral da Comunidade Autónoma e aos órganos xestores un informe resumo descritivo da situación do traspaso dos expedientes previstos no punto segundo deste artigo.
Disposición adicional primeira.
Para os efectos de garantir o estrito cumprimento do obxectivo de estabilidade orzamentaria, a conselleira de Facenda poderá fixar, con autorización do Consello da Xunta de Galicia, os límites de gasto en cumprimento do disposto no artigo 10 da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011.
Disposición adicional segunda.
Logo de avaliación do cumprimento do obxectivo de estabilidade orzamentaria, a Dirección Xeral de Orzamentos, no caso das modificacións orzamentarias, e, para o resto dos casos, a Intervención Xeral da Comunidade Autónoma poderán autorizar a excepción do cumprimento dos prazos establecidos nesta orde mediante resolución motivada e por petición do centro xestor afectado na cal se xustifique a urxente e inaprazable necesidade do gasto.
Disposición derradeira primeira.
Autorízase a Intervención Xeral da Comunidade Autónoma para ditar as instrucións necesarias para o cumprimento desta orde.
Disposición derradeira segunda.
Esta orde entrará en vigor o día da súa publicación no
Diario Oficial de Galicia
.
Santiago de Compostela, 29 de setembro de 2011.
1. Ponse en coñecemento da Intervención Xeral que a . . . concluíu coa tramitación de todos os expedientes con imputación aos orzamentos de 2011.
2. Quedan sen efecto as autorizacións de gasto que non acadaron a fase de compromiso.
3. Así mesmo, infórmase de que os créditos que figuran como retidos, pendentes de utilización (fase RC), non van ser utilizados no exercicio, polo que pode procederse á súa anulación.
Santiago de Compostela, . . . de . . . de 2012.